**POVIJEST ŠKOLSTVA U SV. IVANU ZELINI do 2010. godine**

 Školstvo u Sv. Ivanu Zelini ima dugu povijest zahvaljujući gospodarskom razvoju Zeline koja je od 14. stoljeća slobodno trgovište.

Prvi pisani podatak o školstvu seže u 1669. godinu kada se u kanonskoj vizitaciji za 1669. godinu spominje učitelj Nikola Orahovečki. Uz podatak o prvom učitelju stoji bilješka o učiteljskoj kući koja je nedavno popravljana, što upućuje na zaključak da je škola i ranije djelovala. Naravno da u to doba nije bilo ni školovanih učitelja ni namjenskih školskih zgrada, već se pod time podrazumijevala crkvena kuća u kojoj se podučavao manji broj djece. Bile su to župne škole. Brigu oko školskog prostora i obuke vodili su župnici koji su se najčešće i bavili podučavanjem u pisanju, čitanju, računanju i naravno, vjeronauku. Uz njih učiteljskim poslom bave se još zvonari i orguljaši, a zvali su ih školnici. Podučavali su bez određenog plana i programa, jer su često i sami bili jedva pismeni. Takvo se stanje, bez većeg napretka, održalo više od stoljeća. Treba napomenuti da je stalni pratilac obuke, tada i još dugo poslije, bila tjelesna kazna - najčešće šiba koju su učitelji obilno koristili kao odgojnu mjeru i sredstvo za bolje usvajanje znanja i održavanje discipline.

Počeci državnog školstva datiraju od vremena carice Marije Terezije koja u duhu prosvjetiteljstva provodi školske reforme. 1774. godine za područje čitavog carstva uvode se tri oblika škola, ovisno o veličini naselja. Najmanje su bile trivijalne, za njima veće glavne i normalne škole koje su se pored redovitog obučavanja brinule za učiteljsko obrazovanje. Lako je zaključiti kako su znanje i vještine takvih učitelja bili skromni. Uvodi se nedeljna škola ili opetovnica u kojoj se uglavnom ponavljalo gradivo i proširivalo znanjima potrebnim za vođenje seoskog domaćinstva.

Zanimljiv je podatak iz 1774. godine u zapisu biskupa Galjufa koji navodi svega 17 škola u Hrvatskoj, a među njima je i zelinska s jednim učiteljem. Dakle, bila je to trivijalna- seoska škola.

Učiteljskim poslom i dalje se bave nestručnjaci, povremeno privatno u svojim kućama. Tako se u školskoj spomenici za 1820. godinu spominje neka stara siromašna udovica koja je „počela obučavati djecu obojeg spola, koja bi dragovoljno k njoj dolazila. Za njezin trud davali bi joj ljudi nešto dragovoljno, bud u novcu, bud li u naravi“.

1830. godine učiteljsku službu obavljao je orguljaš Husarić. Za trud su mu ljudi plaćali u naravi, a u jesen je pobirao lukno. Dakle, ti učitelji dobivaju za svoj rad samo naknadu u naturi, pa se zato obavezno bave i drugim poslovima; najčešće su orguljaši i zvonari, poneki i bilježnici. Te su službe bile unosnije od učiteljske pa se učiteljski posao nije cijenio.

Značajne promjene nastupaju 1845. godine uredbom „Sustav početnih učionica“ po kojem je u najboljim uvjetima pučka škola bila četverorazredna, tzv. viša pučka, ali je još uvijek bilo sredina koje su imale samo I. i II. razred. Te su se zvale niže pučke škole. Prema ovoj uredbi osnivaju se posebne škole za djevojčice, odvojene od dječačkih.

Značajnija godina za zelinsko školstvo je 1847. kada je Duhovni stol za učitelja u Sv. Ivanu Zelini imenovao Vjekoslava Cerovskog koji obavlja i orguljašku službu, ali je kao učitelj imao i godišnju plaću od 400 forinti. U školskoj spomenici je zapisano kako se školska obuka u prvo vrijeme obavljala u crkvenoj kući, a kasnije u privatnoj kući. To je bio veliki napredak jer učitelj prima stalnu plaću, obuka se odvija u posebnoj kući što je zapravo početak stalne škole u Zelini. U tom vremenu, točnije 1850. godine trgovište Sv. Ivan Zelina Gornja ima 76 kuća i 504 stanovnika. „K trgovištu spadaju hrpe kuća Klanjec, Malčevci i Tersci“.

Sve više djece obuhvaćeno je školskom obavezom, ali je mali broj polaznika. Postojala je odvojeno dječačka i djevojačka škola, koje su s vremenom prema prilikama i preporukama spajane u mješovite, što je u Zelini izvršeno 1886. godine. U školu osim iz Zeline polaze djeca iz sljedećih sela: Gornje i Donje Topličice, Kalinja, Donjeg Orešja, Šalovca, Pretoka, Črečana, Berislavca, Hrastja, Novog Mjesta, Krečavesi, Obreži, Marinovca, Šulinca, Gornjeg i Donjeg Psarjeva.

Prekretnica za hrvatsko školstvo uopće, nastupa 1874. godine za banovanja Ivana Mažuranića kada je prihvaćen zakon kojim Hrvatska prvi puta samostalno uređuje svoje školstvo. Uvodi se obavezna pučka škola koja može biti javna ili privatna. Nakon završene pučke škole postoji neobavezna građanska škola u kojoj se učenici osposobljavaju uglavnom za zanatska zanimanja. Oni koji ne nastavljaju dalje građansku školu-a takvih je bilo najviše, obavezni su polaziti dva puta tjedno dvogodišnju opetovnicu. Škole više nisu pod upravom crkve koja jedino organizira i provodi vjeronauk; nastavni jezik je hrvatski, učitelji su javni službenici uz redovnu plaću i besplatan stan, a u mirovinu odlaze nakon 30 godina službe.

1875. godine u zelinskoj školi rade 1 učitelj i 1 učiteljica koji obučavaju ukupno 160 učenika (114 dječaka i 46 djevojčica) od I. do IV. razreda. 1877. godine zaposlen je treći učitelj.

Veliki napredak u zelinskom školstvu kao i za zelinski kraj nastupio je dolaskom učitelja Ljudevita Raca u travnju 1880. godine, a ostaje punih 29 godina. Vrlo brzo po dolasku imenovan je ravnajućim učiteljem. Pojam ravnajući učitelj bit će u upotrebi do polovice 20. stoljeća, a značilo je da pored upravljanja školom takav učitelj drži i nastavu u svom razredu. Ljudevit Rac je napredni učitelj u nastavi i izvan nastave. Uredio je veliki školski vrt, učenike i seljake podučava voćarstvu, vinogradarstvu i pčelarstvu; prvi je fotografskim aparatom trajno zabilježio događaje i ljude. Bio je omiljen među učenicima, kolegama i mještanima. Obrada školskog vrta bit će trajna obaveza ravnajućih učitelja. Uz Ljudevita Raca službuju: Mato Ježić, Ljubica Bock i Vilma Cvitaševa.

Konačno 1884. godine, 14. lipnja počinje gradnja prve namjenske školske zgrade i učiteljskih stanova u njoj (danas zgrada u Ulici braće Radića). Gradnja je dovršena sljedeće godine, a obuka je započela 17. veljače 1885. godine s tri, a sljedeće i sa četiri učitelja. Naravno da su time stvoreni uvjeti za napredak školstva.

Pored lijepog čitanja i pisanja, prirodoslovlja, računa, vjeronauka, pažnja se posvećivala i tjelesnom odgoju. Godinama su pravljeni planovi za izgradnju gombališta. Tako se tada nazivao ljetni otvoreni prostor za vježbanje i igru (danas je to igralište), dok je u bogatijim sredinama postojala i gombaonica - zatvoreni višenamjenski prostor sa spravama za vježbu (danas je to športska dvorana). Kako u Sv. Ivanu Zelini nije bilo mogućnosti, to je tek 1887. godine izgrađeno gombalište i opremljeno gimnastičkim spravama koje su brzo propadale na otvorenom te su trajale svega 13 godina.

1888. godine u vrijeme vladavine bana Khuena Hedervaryja donijet je novi školski zakon po kojem i dalje postoji četverogodišnja niža pučka škola i građanska preimenovana u višu pučku školu. Ovim zakonom smanjene su učiteljske plaće, produžen je radni vijek s 30 na 40 godina. Zakon je posebno uredio status učiteljice: morale su biti neudane, a ako se učiteljica ipak udala, to se smatralo dobrovoljnim odricanjem službe. Kasnije se ipak popustilo, ali je takva učiteljica imala status privremene učiteljice i manja osobna primanja.

1899. godine zbog povećanja broja polaznika zaposlena je peta „učiteljska sila“, učiteljica Hijacinta pl. Mihaljević. 1899/90. školske godine nastavu polazi 391 učenik u tri čista i dva kombinirana odjela.

Od 1906. do 1922. godine u školi službuje učitelj Mirko Cajner, daroviti glazbenik i skladatelj.

Od 1910. do 1918. godine službuje učitelj Stjepko Debeljak, ujedno i ravnatelj. Iako pred mirovinom, vrlo je aktivan i poduzetan. Za povijest zelinskog školstva i Sv. Ivana Zeline značajna su njegova tri ljetopisa škole za 1909/10., 1912./13. i 1913/14. u kojima je svestrano i s mnogo ljubavi i lirskog zanosa prikazao i Sv. Ivan Zelinu i njegove žitelje.

Do sredine 19. stoljeća učitelji su se osposobljavali na tečajevima. Ujesen 1848. godine utemeljen je "Preparandijalni zavod" tj. učiteljska škola zvana "preparandija" u trajanju od dvije godine. 1874. godine preustrojena je u trogodišnju, a 1888. umjesto preparandije uvodi se naziv "učiteljska škola" u trajanju od četiri godine.

Sve više se ističe potreba za obrazovanjem na visokoškolskom stupnju pa se 1919. godine osniva dvogodišnja "Viša pedagoška škola", kasnije trogodišnja. (1960. g. VPŠ preustrojena je u "Pedagošku akademiju" s dvogodišnjim studijem za razrednu i predmetnu nastavu te predškolski odgoj.)

Za vrijeme Prvog svjetskog rata nastava je održavana bez većih problema, iako je bilo dosta izostanaka. Djeca su sakupljala odjeću, obuću, hranu i novac za vojnike, ratne invalide i ratnu siročad. Za vrijeme rata i u poratnim godinama harale su bolesti i epidemije, pa je tako 1917. godine zbog dizenterije nastava počela mjesec dana kasnije.

Između dva rata broj polaznika povremeno raste i opada; razredi su po potrebi čisti i kombinirani, dječački, djevojački ili „obospolni“ a podijeljeni su u pet razrednih odjela. Školske godine 1926./27. uvode se tri odjela I. razreda i zapošljava šesti učitelj.

U tom razdoblju Sv. Ivan Zelina je razvijeno obrtničko i trgovačko mjesto pa je to izazvalo potrebu za osnivanjem "građanske, odnosno više pučke škole“ koja je naredbom Pokrajinske uprave za Hrvatsku i Slavoniju osnovana 29. srpnja 1922. godine. Općina je preuzela obavezu da „izdržava“ i ovu školu, što je podrazumijevalo financiranje svih troškova osim učiteljskih plaća. Iste školske godine 1922./23. otvoren je V. razred, „a svake naredne godine otvorit će se po jedan daljni razred“. No, dalje od VI. razreda nije se došlo zbog pomanjkanja novaca i školskog prostora; škola je radila u prostorijama niže pučke škole.

1929. godine donesen je novi školski zakon po kojem je formalno uvedeno osmogodišnje školovanje, ali se i dalje, zbog pomanjkanja učitelja i školskog prostora, obrazovanje odvijalo kroz četverogodišnju školu. Ovim zakonom ukinuta je opetovnica i ne predviđaju se privatne škole, no one će se u različitim oblicima zadržati do 1945. godine, kada je donijet zakon o njihovom ukidanju.

Škola se oprema nastavnim sredstvima. Tako je 1929./30. školske godine, odmah nakon elektrifikacije škole, ravnajući učitelj Martin Zovko kupio „kinoaparat za školu kao učilo“. Pored stalnih filmskih prikazivanja u školi, „u izvanškolsko vrijeme polazi se s kinom i u ostale škole ovog sreza“. Sljedeće godine nabavljen je „Philips radio aparat na električnu struju sa zvučnikom“. Oba aparata kupljena su zajedničkim sredstvima općine i škole.

 Na kraju svake školske godine održavana je završna svečanost uz obaveznu izložbu ženskih i muških ručnih radova koju su uvijek u velikom broju posjetili i „građani i seljaci“. Vrlo uspješnu suradnju sa školom održavalo je „Gospojinsko društvo“ čije su članice sudjelovale u organiziranju proslava nekih blagdana i prikupljanja pomoći siromašnim učenicima.

 Kako je broj polaznika stalno rastao, tako je rasla potreba za rasterećenjem škole u Sv. Ivanu Zelini te su osnivane škole u nekim okolnim selima: Donje Orešje 1930. godine, Komin 1941., Pretoki 1946., a u Novom Mjestu već od 1893.

 Osnivanjem NDH izvršena je korjenita izmjena u školskom sustavu; od nastavnih planova i programa do udžbenika i ostale literature, a škola je i dalje četverogodišnja s opetovnicom. Nastavni plan i program za opće pučke škole iz 1943. godine bio je sljedeći: vjeronauk I.-IV. r. po 2 sata; hrvatski jezik I. i II. r. 6 sati, III. i IV. r. 5 sati; zavičajna obuka I. i II. r. 6 sati; računstvo I., II. i III. r. 4 sata, IV. r. 5 sati; pjevanje, tjelovježba i ženski ručni rad II., III. i IV. r. 2 sata; poznavanje prirode, gospodarstvo-kućanstvo III. i IV. r. 2 sata; risanje i liepo pisanje III. i IV. r. 1 sat.

Drugi svjetski rat donio je mnoge tegobe što se odrazilo i na školu. Pohađanje nastave bilo je neredovito, pa je na kraju školske godine 1941./42. od ukupno 334 učenika zbog nepolaska ostao neocijenjen 121 učenik. Škola je morala povremeno ustupiti prostor kako ustaškoj tako i njemačkoj vojsci, zbog čega je i nastava bila neredovita. Uz ove teškoće i priroda je bila nemilosrdna. U drugoj polovici siječnja 1942. godine “zavladala je strahovita studen, te je živa u toplomjeru pokazivala češće 20-30˚ ispod ništice“. Nastava se održavala s prekidima, a stanje se normaliziralo tek 1. ožujka.

 I tokom ovoga rata škola se uključivala u razne sabirne akcije prikupljanja pomoći vojsci - ovoga puta domobranskoj. Sakupljali su se razni odjevni predmeti i „osušeni narodni čaj“ od cvijeta bazge, lipe i kamilice te lišća kupine, maline i jagode. Sve količine odjeće i čaja pedantno su izbrojene i izvagane.

 Svi podaci o školstvu u Sv. Ivanu Zelini počevši od 1875./76. do 1943./44. nalaze se uredno zapisani u školskim spomenicama koje su i u Austro-Ugarskoj i u Kraljevini Jugoslaviji ravnajući učitelji bili obavezni voditi, dok je u novoj Jugoslaviji, a i u Hrvatskoj nakon osamostaljenja u našoj školi ta obaveza zanemarena. Spomenica nije vođena sve do 2000./2001. školske godine uz izuzetak 1966./67. i 1969./70. To razdoblje pokušat ću opisati prema vlastitom sjećanju kao učenik i kasnije zaposlenik škole, uz savjetovanje s kolegama te prema zakonskim odredbama vezanim uz osnovno školstvo.

Završetkom Drugog svjetskog rata i osnivanjem Federativne Narodne Republike Jugoslavije školstvo je trebalo brzo prihvatiti i priviknuti se na novo državno i društveno uređenje. (Samo mjesto od 1947. godine nosit će naziv Zelina, zadržati status kotara proglašenog još 1854. godine, a poslije status općine; 1990. vraća se stari naziv mjesta, a 1995. godine dobiva status grada). Slijedile su reforme, ali i neke, naoko sitne promjene. Tako se službeno oslovljava u javnim i državnim ustanovama sa druže i drugarice, kako su se u ratu međusobno obraćali partizani. Poželjno je pozdraviti sa Zdravo! Ovo se strogo poštivalo u školama pa su učiteljice drugarice učiteljice, a učitelji drugovi učitelji.

1932. g. učiteljska škola preimenovana je u "Državnu učiteljsku školu" koja je djelovala do ukinuća 1951. g. Tada se ustrojavaju dvije nove samostalne ustanove u istoj zgradi - Medulićevoj ulici br.33: 1. učiteljska škola (mješovita) i 2. učiteljska škola (ženska). Školovanje traje pet godina, a škola je ukinuta 1960. godine. Učitelji razredne i predmetne nastave u osnovnoj školi obrazuju se odsad u dvogodišnjem studiju na Pedagoškoj akademiji, sljednici Više pedagoške škole.

30. 10. 1946. godine Sabor RH prihvaća zakon o obaveznom sedmogodišnjem školovanju. Do tada su u kotarskim mjestima postojale i niže gimnazije koje sada ulaze u sastav sedmogodišnje škole. Tako je bilo i u Zelini gdje od školske godine 1947./48. počinje s radom sedmogodišnja škola.

1954./55. donijet je zakon o osmogodišnjem školovanju koji će u potpunosti biti proveden do kraja 50-ih, točnije 1958. godine Zakonom o školstvu po kojem je škola „obavezna, općeobrazovna, osmogodišnja, jedinstvena“ po modelu: četiri godine razredne i četiri godine predmetne nastave. Za prve se uobičajio naziv niži, a za druge viši razredi.

 Razdoblje od 1958. do 1965. godine obilježeno je kvalitetnim promjenama u školstvu. Uvode se novi predmeti: likovni, muzički, fizički i tehnički odgoj, domaćinstvo, strani jezik (ruski, a poslije njemački), upoznavanje prirode i društva, historija - povijest, geografija, matematika (umjesto računa), biologija, kemija, fizika. Organizira se dopunska i produžna nastava za slabije učenike, a slobodne aktivnosti za stvaralački razvoj učenika prema osobnim sklonostima (pjevački zbor, tamburaški orkestar, literarna, dramska i folklorna grupa). Folklornu grupu uspješno je vodio nastavnik Branko Švehler pa su folkloraši nastupali u raznim prigodama. Učiteljica Milica Rosandić kao voditeljica dramske grupe uvježbala je s učenicima zahtjevnu dramatizaciju dječjeg romana Kekec nad samotnim ponorom književnika Josipa Vandota pa je predstava izvedena za učenike škole, a navečer za građanstvo. Osnivaju se učenička društva i organizacije na principu učeničkog samoupravljanja (pionirska i omladinska organizacija, školske zadruge, sportska društva, podmladak Crvenog križa).

U godinama poslije Drugog svjetskog rata, do uvođenja dopunske nastave, nastavljena je praksa da se učenike nižih razreda koji nisu savladali neko gradivo, ostavi poslije nastave i individualno s njima radi. Za takve je učenike u našim krajevima dugo ostao naslijeđeni pogrdni naziv reštanti, a ostanak u školi nazivan je rešt. Baš zbog toga učenici su nerado ostajali i smatrali to sramotom; tim više, što su im se ostali učenici rugali vičući: „Reštanti, reštanti! Ste bili v reštu!" U seoskim školama događalo se da učitelj tim učenicima da zadatke, ode u stan i zaboravi na djecu pa ih se sjeti kad čuje njihovu galamu. Bilo je slučajeva da je poneki roditelj došao po svog reštanta jer ga je trebao kod kuće za težačke poslove.

Novim promjenama u školstvu takav oblik nastave uveden je redovno u raspored sati i u više i u niže razrede najprije pod nazivom dodatna, a kasnije dopunska nastava. Dodatnom će se poslije nazivati nastava za naprednije učenike.

Uz naziv reštanti zadržao se u našim krajevima neko vrijeme i izraz drugi red, što je prije bila ocjena za loš uspjeh, dok je odličan uspjeh bio prvi red s odlikom. Stariji ljudi prijetili su đaku kad ne bi htio učiti: "Dobil boš drugi red če se neš vučil!"

U školu u Zelinu od V. do VIII. razreda pješače djeca iz okolnih sela, najveće udaljenosti do 5 km: Biškupca, Gornje i Donje Topličice, Mokričkog Brega, Kalinja, Donjeg Orešja, Šalovca, Pretoka, Črečana, Hrastja, Berislavca, Donjeg i Gornjeg Polonja, Novog Mjesta, Krečavesi, Obreži, Marinovca, Šulinca, Donjeg i Gornjeg Psarjeva, Psarjevačke Selnice i dijela Blaževdola.

Novim zakonom o osnovnoj školi 1959. godine uvodi se jedinstveni tip osnovne škole: centralna osnovna škola i područne škole. Tako je škola u Zelini postala centralna s pripadajućim područnim školama u Kominu, Novom Mjestu i Donjem Orešju. Reorganizacijom općina zelinskoj školi pripast će 1957. godine škola u Radoišću, 1962. godine škole u Bedenici i Prepolnu, a 1967. godine škola u Salniku. Bedenica je bila osmorazredna, a sve ostale četverorazredne.

U centralnoj školi raste postupno broj polaznika pa se između 1950. i 1960. godine nastava pored šest učionica glavne zgrade, odvija i u dvorišnoj trošnoj zgradi s dvije učionice, zatim u dvije učionice Doma kulture, te u dijelu ondašnjeg zadružnog doma - zgrade na središnjem trgu; današnjem muzeju. Nastupila je nužna potreba za novim školskim prostorom.

Na prostoru između župnog dvora i groblja 1956. godine započela je gradnja nove školske zgrade od dva jednokatna paviljona s podrumima. Zgrada je dovršena i useljena krajem 1959. godine. Bilo je to za ono vrijeme vrlo moderno zdanje, puno svjetla i prostora. U prvom, lijevom paviljonu bile su 4 učionice (na svakom katu dvije), 2 kabineta, na katu zbornica i kancelarije, a u prizemlju kuhinja s blagovaonicom. U drugom, desnom paviljonu bilo je 6 učionica i 6 kabineta. Dvije učionice služile su kao praktikumi: za nastavu fizike i kemije na katu, a tehničkog odgoja u prizemlju. Na svakoj etaži u velikom predvorju smještene su garderobe, tj. vješalice s policama za obuću. Paviljone je povezivao ulazni hodnik iza kojega je bila učionica - praktikum za nastavu domaćinstva. Ložilo se drvima velike kaljeve kamine. U svakom paviljonu, pored kamina u učionicama, bila su dva kamina u prizemlju i po jedan na katu. Od podruma pa do kata u sklopu sanitarnog čvora postojao je u svakom paviljonu jednostavan lift za dopremu drva. Ti liftovi nisu bili na električni pogon, već su spremačice ručno užetom izvlačile drva. Bilo je to ipak lakše nego da su drva nosile u košarama ili koševima. U toj novoj školi strogo se poštivalo kućni red: učenici su obavezno nosili papuče, a prvih godina papuče su nosili i učitelji.

No, i nova zgrada nije u potpunosti riješila problem prostora. U nju su preseljeni viši razredi s nastavom u dvije smjene, a učenici nižih razreda ostali su u staroj zgradi. Otada će se za zgrade upotrebljavati naziv stara i nova škola. Učiteljski kadar u nižim razredima činile su učiteljice i učitelji sa stalnim prebivalištem u Zelini, a u višim razredima polovica njih bili su putnici iz Zagreba. Takvo stanje je i danas, na početku 21. stoljeća.

Velika zasluga za gradnju i napredak škole pripada upravitelju - direktoru škole Ivanu Valentakoviću, marljivom učitelju koji je s prekidima tu službovao od Drugog svjetskog rata; nakon rata završio studij pedagogije, došao za stalno u Zelinu i od 1959. godine rukovodio školom. Ostavši na rukovodećem mjestu do 1966. godine ostavio je trajni trag i spomen. Bio je iskusan, poduzetan, jakog autoriteta. Škola je postala ogledna ustanova koju su posjećivale razne stručne delegacije da se upoznaju s cjelokupnom organizacijom odgojno-obrazovnog rada škole. Vodio je brigu o stručnom usavršavanju učitelja organizirajući predavanja koja su držali iskusniji učitelji. Škola je imala pjevački zbor i osobito uspješan tamburaški orkestar koje je vodio učitelj glazbe, poznati Zelinčanin Juraj-Đuka Žiljak. Prvi puta u povijesti škole učenici su dobivali besplatne udžbenike koje su vraćali na kraju školske godine pa se jednim udžbenikom koristilo više generacija. Nastavio je s radom školske zadruge (osnovane 1957. godine) uredivši vrt i voćnjak, obnovio rad školske kuhinje. U početku, između 50-ih i 60-ih godina u kuhinji se pripravljao samo mliječni obrok, a kao namaz na kruh tada su bili maslac i sir poklonjeni od međunarodne poslijeratne američke pomoći. U prvo vrijeme učenici su sami od kuće nosili lončiće za napitak. Preseljenjem u novu školsku zgradu, u moderno opremljenoj kuhinji uskoro se počeo pripremati puni obrok. Uz novu školu direktor je dao zasaditi voćnjak od 20 stabala višanja i dva reda crnog ribizla čiji su se sokovi koristili u školskoj kuhinji. Organizirao je izgradnju igrališta iza škole za koje su zemljani radovi izvršeni na principu dobrovoljne omladinske radne akcije, čime je ušteđeno dosta novaca.

Uz autoritet Ivana Valentakovića veže se priča kako je povremeno, za kraćeg izbivanja iz škole, u svojoj kancelariji na vješalici ostavljao kaput ili koji drugi odjevni predmet da učitelji misle kako je on u školi pa da se previše ne opuste u radu. Bojali su ga se i učenici jer je za prekršaje dijelio žarke pljuske.

1966./67. šk. godine Ivan Valentaković morao je odstupiti s direktorskog mjesta na koje je postavljen Marko Biljan, nastavnik hrvatskog jezika i povijesti, dotadašnji direktor škole u Donjoj Zelini. Ivan Valentaković postavljen je na novoosnovano radno mjesto pedagoga škole, ali je ubrzo otišao na mjesto profesora pedagogije na Pedagošku akademiju u Zagreb.

S Markom Biljanom nastavlja se uspješan rad škole, budući da je i on bio osoba jakog autoriteta i poduzetan. No, i on mora odstupiti 1972. godine.

Marko Biljan pokrenuo je gradnju tzv. „gospodarske zgrade“ pokraj škole, na mjestu današnjeg parkirališta uz športsku dvoranu. Da bi gradnja bila jeftinija zaposlenici su „pristali“ sudjelovati svatko s dva dana dobrovoljnog rada ili izdvajanjem dviju dnevnica. Kad je zgrada dovršena, imala je radionicu školskog majstora i dva stana: u jednom je stanovala spremačica, u drugom učiteljica. Zgrada je srušena zbog gradnje športske dvorane.

Iz spomenice koju je Marko Biljan pisao samo za 1966./67. školsku godinu, čitamo brojno stanje učenika po školama: Zelina 730, Bedenica 218, Radoišće 80, Prepolno 41, Komin 62, Novo Mjesto 49 i Donje Orešje 17 učenika. Uočljivo je kako je u svim područnim školama velik broj učenika, dok je u Zelini premalo u odnosu na školsko područje s kojega učenici dolaze, odnosno sada se voze autobusima. Ovdje nema škole Salnik koja će postati zelinska područna škola sljedeće školske godine.

Primjena novih nastavnih programa tražila je od učitelja stalno stručno usavršavanje na stručnim aktivima i doškolovanju. Na poticaj Ivana Valentakovića dogovoreno je da se zelinski učitelji srednje stručne spreme doškoluju uz rad za zvanje nastavnika pa su se skoro svi učitelji 1966. godine uključili u vanredni studij zagrebačke Pedagoške akademije, čiji su profesori održavali predavanja u Zelini, gdje su i polagani ispiti. Tako je bez velikih odricanja oko 20 učitelja dobilo višu stručnu spremu.

Da bi centralne škole mogle normalno održavati nastavu trebalo je organizirati prijevoz učenika putnika V. - VIII. razreda na relacijama duljim od pet kilometara. Organizirani besplatni prijevoz za učenike počinje najprije od Komina, a početkom školske godine 1961./62. iz Gornjeg i Donjeg Orešja. Proširenjem općinskih granica uvest će se prijevoz za učenike iz svih sela koja prema mreži škola pripadaju zelinskoj centralnoj školi. Prijevoz najprije obavlja zelinski Autoprevoz. Kad se raspao, preuzima ga Čazmatrans i oformljuje kao svoju radnu jedinicu te počinje prevoziti učenike i to vrši još uvijek.

8. svibnja 1969. godine svečano je proslavljena 300. godišnjica školstva u Zelini i škola dobiva ime pjesnika Dragutina Domjanića te se zove Osnovna škola „Dragutin Domjanić“.

1969./70. šk. godine škola ukupno s područnim školama ima 1162 učenika. Od toga na matičnu školu otpada 711 učenika od kojih su polovica putnici. Nastavni kadar činili su 12 učitelja (SSS- srednja stručna sprema), 30 nastavnika (VŠS) i 10 profesora (VSS) uključujući direktora i pedagoga; ukupno 52 osobe. Struktura radnog vremena učitelja je sljedeća: redovna nastava od 22 do 25 sati, dopunska nastava od 2 do 7 sati, slobodne aktivnosti od 2 do 4 sata, razredništvo 3 sata, popratni poslovi (pripreme za nastavu) od 11 do 13 sati te sjednice, dežurstva i ostalo 3 sata. Ukupno 42 sata tjedno.

Razvoj tehnike odražava se i na školstvo, pa tako i na zelinsko. Naše škole se u razdoblju između 60-ih i 70-ih godina opremaju novim nastavnim audio i vizualnim sredstvima. Najprije su televizore; naravno crno- bijele dobile škole u Zelini i Bedenici, a poslije i ostale. Radio-televizija je imala posebne kvalitetne emisije školske televizije koje su se obavezno gledale. Postojali su i dijaprojektori za prikazivanje dijafilmova na celuloidnoj vrpci. Škola je nabavila i kinoprojektor za prikazivanje nastavnih i igranih filmova. Zatim su došli element filmovi –dokumentarni kratki filmovi bez tona, a prikazivani su na posebnom projektoru. Imali smo još magnetofone, gramofone, pa grafoskope. Grafoskopi su bili dobro pomagalo jer smo pomoću njih projicirali rukom napisani tekst na foliji (prozirnici), a za neke predmete postojale su gotove folije.

Nakon izgradnje nove škole u suvremeno opremljenoj školskoj kuhinji jelovnik se s godinama proširuje i poboljšava. Pored mliječnog obroka priprema se i puni, pa se tokom tjedna izmjenjuju. Za potrebe školske kuhinje uzgajaju se svinje, kuha pekmez, kisele krastavci, paprika i kupus; nešto iz vlastitog vrta, nešto namirnica darovao je Crveni križ, a ostatak se kupovao. Određene namirnice u početku su donosila i djeca, a plaćala su i simboličan iznos. U kuhinji rade dvije kuharice.

Uz berbu šljiva vezana je jedna tragikomična zgoda. Područna škola u Novom Mjestu imala je šljivik od čijih se šljiva pekao pekmez. Grupa djelatnika s dva automobila pošla je uobičajeno u berbu šljiva, kad ih je dočekalo neugodno iznenađenje. Budući da je to bilo nakon ukidanja škole, grupa mještana predvođena predsjednikom mjesne zajednice ispriječila se i, ljuta zbog ukidanja škole, zabranila berbu uz obrazloženje kako to više nije školsko. I, što su mogli nesuđeni berači, nego se lijepo okrenuti i neobavljena posla vratiti u Zelinu?!

Iz godine u godinu broj djece u Zelini raste, a u područnim školama opada te su Radoišće, Donje Orešje, a onda i Novo Mjesto postale dvo ili trorazredne s jednim učiteljem. Male škole smatrane su opterećenjem za republički proračun pa se prišlo i nekritičkom ukidanju. Pogubna je bila 1975. godina kada je ukinut velik broj područnih škola. Kod nas su tada ukinute škole u Novom Mjestu i Donjem Orešju, a 1977. u Salniku, dok je u Pretokima zbog blizine Zeline škola ukinuta 1959. godine. Da bi se škola mogla ukinuti, tada je pristanak trebala dati mjesna zajednica na čijem je području škola. Mještani su pružali otpor ukidanju škole, pa ih je trebalo „uvjeriti“ u prednost nastave u centralnoj školi. U sela su išle delegacije sastavljene od uglednih društveno-političkih radnika i obavezno netko iz centralne škole, najčešće direktor. Škola u Prepolnu nije dirana do 80-ih, kada se zbog naglog pada broja učenika htjelo ukinuti i tu školu, ali su mještani pružili žestoki otpor i škola nije ukinuta. Ostale su tako četiri područne škole: četverorazredne u Prepolnu, Kominu i Radoišću te osmorazredna u Bedenici. (Nakon osnivanja općine Bedenica, početkom 2007. godine bedenička škola se izdvaja i postaje samostalna osnovna škola).

Budući da je engleski jezik prevladao u svjetskoj komunikaciji, i u našoj školi uvedeno je i učenje engleskoga jezika; time da su jutarnji razredni odjeli učili njemački, a popodnevni engleski jezik. Ruski je ostao jedino u Bedenici. Strani jezik učio se od V. razreda.

1971. godine u Bedenici je zbog posljedica potresa i dotrajalosti prekinuta nastava u školskoj zgradi. Učenici I. - IV. razreda smješteni su u skučene prostorije društvenog doma, a učenici V.- VIII. razreda prevoženi su svakodnevno na nastavu u matičnu školu u popodnevnoj smjeni. Užurbano se gradila nova tipska školska zgrada koja je dovršena 1973. godine i uz 4 učionice imala samo najnužniji prostor: malu zbornicu, malu kuhinju, mali sanitarni čvor i jednu podrumsku prostoriju. Uveden je i vodovod iz školskog bunara preko hidrofora. Grijanje je bilo na drva u kaminima, s praktičnim loženjem iz hodnika. Zbog kratkih rokova, kamine su majstori zidali i noću. Budući da je škola građena na brzinu, ima dosta nedostataka.

S razvojem društva nastaju i promjene u školstvu. Planovi i programi se i dalje mijenjaju i usavršavaju. Uvodi se dopunska nastava za slabije i dodatna za naprednije učenike, 1972. godine tečajna nastava poljoprivrede (tamo, gdje je uz škole postojalo zemljište) te prve pomoći i zaštite. Nastavu poljoprivrede vodila je agronom Ljerka Habuzin koja je na zemljištu uz školu u Bedenici zasadila red vinove loze i voćnjak, a nekoliko dana nakon sadnje, većina voćaka je pokradena! Ljerka Habuzin stručnim savjetima pomogla je i bračnom paru Tokić u školi Prepolno oko sadnje voćnjaka uz školu. Ovaj voćnjak održao se dulje vrijeme; sve do odlaska bračnog para. Proširuje se izbor slobodnih aktivnosti. U školi se učenici uključuju u pjevački zbor, recitatorsku, literarno-novinarsku, cvjećarsku, foto-grupu, sportsku grupu, izviđače, a s prekidima je radio i tamburaški orkestar. Škola izdaje školski list Mladost. Sve grupe slobodnih aktivnosti uključuju se u proslavu praznika: Dana Republike, Dana Armije, Dana dječje radosti, Dana žena, Dana mladosti i Dana škole. Uz Dan Armije učenici su obavezno pisali sastavke na temu o armiji, najbolji radovi bili su nagrađeni knjigama od strane garnizona iz Dugog Sela s kojim je škola surađivala. Za učenike VIII. razreda uvedeno je profesionalno informiranje koje najprije vodi pedagog, a nakon uvođenja novog radnog mjesta, djelatnost preuzima psiholog s vanjskim suradnicima po potrebi. Od izvanškolskih aktivnosti učenici se uključuju u sportske klubove (rukomet, hokej na travi), vatrogasce, folklor. Za učenike VIII. razreda kao nastavak profesionalnog informiranja uveden je proizvodni rad, zamišljen da se učenici upoznaju s neposrednom proizvodnjom u tvornicama i da se uključe u neke proizvodne procese. No, zbog previše organizacijskih problema ta aktivnost se pretvorila u formalnost i nije dugo potrajala kao ni poljoprivredni odgoj. Za sve učenike uveden je i društveno-korisni rad. Nekoliko godina uspješno se provodio štedni odgoj pod vodstvom nastavnice Marije Japec. Svaki razredni odjel štedio je novac koji se ulagao u poslovnicu Zagrebačke banke na razrednu štednu knjižicu. Učenici su tako uštedjeli veliku svotu novaca i od središnjice Zagrebačke banke škola je dobivala priznanja i nagrade; najčešće knjige za lektiru. Dobili smo čak i računalo. Doduše, bio je to veliki stroj bez monitora pa ga je trebalo priključivati na televizor. Tada su računala bila rijetkost, rijetki su se u to razumjeli pa se ni ovo nije baš koristilo. Nastavnica Vesna Hruškovec uspješno je vodila literarno-novinarsku grupu, razvijajući kod učenika izražajno čitanje, recitiranje te stvaralački rad. U školi aktivno djeluju pionirska i omladinska organizacija. Pionirsku čine učenici I.-VII., a omladinsku učenici VIII. razreda. Pionirska organizacija pod vodstvom nastavnika Branimira Besaka provodila je razne akcije pri čemu su zaradili novce i imali svoju blagajnu. Poslije, pod vodstvom nastavnika Stjepana Dragije uspješno se više godina provodila akcija sakupljanja starog papira u obliku natjecanja među razrednim odjelima. To je kod učenika razvilo pravi natjecateljski duh pa je školski podrum povremeno bio pretrpan papirom koji je prodavan Uniji, poduzeću za otkup sekundarnih sirovina. Branimir Besak zdušno je vodio i izviđački odred navikavajući izviđače na boravak i snalaženje u prirodi.

Njegovalo se slavljenje NOB-e obilježavanjem sjećanja na slavne partizanske bitke i heroje te marširalo stazama revolucije. Bili su popularni tzv. partizanski marševi u kojima su učenici išli tragom neke poznate partizanske formacije. Naša škola nekoliko je godina prema zahtjevu i u suradnji sa Savezom boraca za učenike VII. razreda organizirala vrlo naporan dvodnevni marš tragom Kalničkog partizanskog odreda, kada se drugi dan na povratku pješačilo od Kalnika do Komina te su mnogi učenici, pa i nastavnici posustali. Poslije je osmišljen primjereniji marš tragom Zagrebačkog partizanskog odreda.

Na osobit način slavio se Dan mladosti, tj. rođendan Josipa Broza Tita. Iz svakog jugoslavenskog sela nosile su se lokalne štafetne palice - štafete u općinsko mjesto gdje su ih nosioci na glavnom trgu predavali omladinskom rukovodiocu. On bi tada pročitao pozdravno pismo drugu Titu napisano u ime svih građana općine. Uz kulturno-umjetnički program sastavljen od pjesama, plesova i recitacija dočekalo se saveznu štafetu koju je delegacija potom nosila do najbliže općine ili grada, a njihove delegacije opet dalje do sljedeće općine ili grada; sve dok ne bi obišla cijelu zemlju i na Titov rođendan 25. svibnja stigla u Beograd.

Kad danas, s vremenskim odmakom promatramo to razdoblje socijalističke Jugoslavije, moramo priznati kako smo bili indoktrinirani socijalizmom. Naraštajima poslije Drugog svjetskog rata ucijepljeno je vjerovanje kako je socijalizam najpravednije uređenje, dok je kapitalizam eksploatatorski, a to smo kao učitelji prenosili učenicima. Imao je socijalizam svoje dobre i loše strane, što najbolje uviđamo otkako je Hrvatska samostalna i otkako smo nepripremljeni zakoračili u kapitalizam: neuređeni ili "divlji", za razliku od zapadnog uređenog, u kojem se poštuju zakoni.

1972. godine na mjesto direktora dolazi Đuro Glavičić, nastavnik hrvatskoga i ruskoga jezika; miran, popustljiv i odmjeren čovjek. Ostaje kratko, a novi direktor od 1976. godine je Ivan Hruškovec, nastavnik fizike, savjestan i uporan. Iznenada umire ljeti 1980. godine od srčanog udara ne dočekavši dogradnju škole za koju se svim snagama zalagao. Od 1981. do 1985. godine ravnatelj je Ivan Grošinić, profesor hrvatskoga i ruskoga jezika.

Prema Zakonu o odgoju i osnovnom obrazovanju u SRH, donijetom 1979. godine, propisano je uvođenje opisnog ocjenjivanja učenika od I. do III. razreda. Šk. godine 1983./84. uvedeno je u I. i II. razred, a sljedeće godine u III. Ta je odredba donijeta da bi se lakše pratile promjene u obrazovanju; prije svega polazak šestogodišnjaka u I. razred i uključivanje djece s lakšim teškoćama u razvoju u redovna odjeljenja. Radi boljeg snalaženja u opisnom ocjenjivanju, za učitelje je tiskan poseban opširan priručnik jer, razumljivo, ova novina njima je zadala najviše muke i posla u formuliranju teksta opisne ocjene za svaki predmet, kao i za vladanje i opći uspjeh. U nedoumici su bili i roditelji. Do tada naviknuti na brojčanu ocjenu, sada nisu imali pravi uvid u znanje i uspjeh svoga djeteta, pa su tražili od učitelja da im opisnu ocjenu prevede u brojčanu. Da bi donekle zadovoljili roditelje, a i učenike, učitelji su učeničke pismene uratke "ocjenjivali" sunašcima, zvjezdicama, jabučicama, kruškicama i drugim voćem i znakovima.

Nakon nekoliko godina ovaj projekt je napušten, a učitelji su mogli opet samo ravnodušno odahnuti i isto tako ravnodušno očekivati nove eksperimente.

Škola se postupno oprema novim audiovizualnim sredstvima. Najprije je knjižnica dobila VHS snimač, popularno zvan videorekorder za snimanje i reprodukciju VHS kaseta. Nabavljene su VHS kasete s nastavnim i crtanim filmovima pa su učitelji dovodili učenike na projekcije a u slobodno vrijeme učenici su masovno dolazili gledati crtane filmove. Postupno se i većina učionica oprema televizorima i VHS playerima za reprodukciju pa nastavne filmove učitelji posude u knjižnici i prikazuju u učionici.

Broj učenika stalno raste; ukidanjem područnih škola povećava se stoga brojno stanje I.- IV. razreda matične škole te su dva odjela smještena u dvije prostorije Doma kulture. 1983./84. školske godine prestaje rad u staroj školskoj zgradi, učenici sele u novu školu. U Domu kulture još neko vrijeme ostaje jedan odjel. U školi se nastava odvija u dvije smjene. U svakoj su pomiješani i viši i niži razredni odjeli, time da nema izmjena smjena: učenici putnici imaju nastavu stalno prijepodne, a ostali popodne.

I nova školska zgrada uskoro postaje premala za sve veći broj učenika. Školu treba proširiti pa se pristupilo dogradnji trećeg paviljona koji je dovršen i useljen 1984. godine. Zbog dogradnje srušen je praktikum domaćinstva i pretvoren u širi hodnik na čijem kraju se lijevo ulazi u višenamjensku dvoranu i pored nje stepenicama se penje do razine u kojoj je ravno knjižnica, a desno s jedne i druge strane hodnika pet specijaliziranih učionica s kabinetima: glazbeni odgoj, povijest sa zemljopisom, biologija, kemija i fizika. Grijanje je centralno na lož ulje, dok se stari paviljoni i dalje griju kaljevim pećima.

80-ih godina prelazi se na rad u petodnevnom radnom tjednu. Najprije je uveden u niže razrede, a onda u više uz tzv. "rekreacione subote". Učenici su po želji mogli doći u školu i pod vodstvom dežurnih učitelja baviti se nekim aktivnostima. Uskoro je interes za takve subote prestao i škole su preko vikenda zatvorene.

1987. godine Zagreb je bio domaćin Univerzijade. Budući da su se utakmice trebale igrati i u okolnim mjestima, općinsko rukovodstvo u Zelini ishodilo je gradnju velike sportske dvorane, svečano otvorene te godine i u njoj su se odigrale dvije utakmice. Sportska dvorana je izgrađena iza trećeg paviljona škole i hodnikom spojena sa školom i bila namijenjena za potrebe nastave tjelesnog odgoja. Tako je škola dobila jednu zaista reprezentativnu sportsku dvoranu koja je i prozvana školskom sportskom dvoranom te predana školi na upotrebu i održavanje. No, dvorana je postala preveliko financijsko opterećenje za školu; tim više što je imala dosta nedostataka, a popravci nisu mogli teretiti izvođača jer je u međuvremenu propao. Kako dvorana u večernjim satima služi za treninge raznih sportskih društava iz Zeline i susjednih općina, dvoranu je nakon nekoliko godina preuzeo Grad.

Izgradnjom sportske dvorane škola je ostala bez zemljišta za vrt. Preostalo zemljište pored škole dano je kasnije na korištenje poljoprivrednom odjeljenju srednje škole koja je preuzela i brigu oko zapuštenog višnjika. Kako su stabla višanja od starosti i dugogodišnje nebrige propala, ujesen 2009. godine su porušena. I tako su, malo pomalo školski vrtovi u mnogim hrvatskim školama nestali, a ako su ostali, izgubili su značenje koje su imali u 19. i prvoj polovini 20. stoljeća, kad su bili obavezni. Tu i tamo djeca obrađuju pokusne gredice, a školske zadruge su rijetkost. Krajem 20. i početkom 21. stoljeća pod pojmom "školski vrt" podrazumijeva se cvjetnjak i park oko škole. Tako se i dalje ipak njeguje tradicija školskog vrta, iako prilično izmijenjena, i provode natječaji za najljepši školski vrt.

 1987. godine škola zapošljava defektologa, a 1992. psihologa i odsada škola ima četiri tzv. stručna suradnika: pedagoginju, defektologinju, psihologa i knjižničara.

 1985. godine na direktorsko mjesto dolazi Barbara Crnec, nastavnica matematike i fizike, koja tu dužnost savjesno obavlja do 1991. godine kada je morala odstupiti slijedom političkih promjena u kojima vladajuća stranka (HDZ) ili koalicija masovno smjenjuju dosadašnje kadrove. Za ravnatelja je imenovan Vinko Glasnović, profesor glazbe i skladatelj koji odlazi nakon nepune godine dana. Do izbora novog ravnatelja za vršitelja dužnosti imenovana je nastavnica Ljubica Antolković.

1991. godine nakon osamostaljenja Hrvatske i promjenom državnog i društvenog uređenja, velike promjene dogodile su se, naravno i u školstvu; prvenstveno u nastavnim planovima i programima. Pored kozmetičkih zahvata, poput preimenovanja naziva predmetnih odgoja u kulturu (tehnička, likovna, glazbena, tjelesna i zdravstvena), zemljopisa u geografiju; uvodi se vjeronauk kao izborni predmet, a vrijeme je pokazalo kako to nije praktično rješenje jer optrećuje ionako pretrpanu satnicu. Vjeronauk je mogao ostati u sklopu Crkve. Tiskaju se novi udžbenici iz kojih se izbacuju sadržaji vezani uz socijalističku ideologiju i NOB-e, propisuje se iz istog razloga i nova lektira. Ukida se učenje ćirilice kao drugog pisma koje se do sada počelo učiti u III. razredu, ukida se predmet domaćinstvo, nestaju pionirska i omladinska organizacija.

S vremenom Ministarstvo znanosti, obrazovanja i športa dopušta više usporednih udžbenika za jedan predmet, a učitelji sami odlučuju koji će udžbenik odabrati. To je prešlo u krajnost jer je došlo do poplave udžbenika; i do šest, pa i osam za jedan predmet budući da je za izdavače to bio dobar izvor zarade. Udžbenici su tehnički sve nekvalitetniji -da bi kraće trajali, a svake godine odobravaju se novi ili izmijenjeni. Da bi udžbenik bio izmijenjen, izdavači pribjegavaju bezobraznim trikovima: postojećem udžbeniku samo promijene format ili izmijene doslovce nekoliko stranica teksta i proglašava ga se "izmijenjenim" ili "novim". Tek će nekoliko godina kasnije Ministarstvo unijeti reda smanjivanjem broja naslova i načinom izbora od strane učitelja.

Zbog sve veće i nagle informatizacije u društvu Ministarstvo je za svaku školu nabavilo računala s priključkom na internet pa se uvodi i nastava informatike kao izborni predmet. I naša škola uređuje informatičku učionicu i oprema je računalima. U početku informatiku uz redovnu nastavu podučava učitelj tehničke kulture, a kako interes raste, škola je zaposlila učitelja informatike.

U upotrebu je ponovo vraćen naziv ravnatelj. Učiteljima se više ne obraća s druže i drugarice, već kao i nekada gospodin i gospođa. Kad bi barem i njihova primanja bila gospodska! Ponovo se uvodi školski odbor kao organ upravljanja školom. Učiteljima je omogućeno napredovanje u zvanje mentora i učitelja mentora.

 Do sada smo u bivšoj državi imali oblik radničkog samoupravljanja u kojem su zaposlenici odlučivali u poduzećima i ustanovama o poslovanju i kadrovskim pitanjima - doduše, negdje više, negdje manje. U društvenim djelatnostima, dakle i u školstvu, taj je oblik upravljanja bio razvijen. Odlučivalo se na tzv. "zborovima radnika" koje su činili svi zaposleni u školi. Na općinskim i gradskim razinama odlučivalo se u "samoupravnim interesnim zajednicama (kraće SIZ-ovima), koje su bile osnivane za sva područja: školstvo, zdravstvo, socijalnu zaštitu, kulturu i informiranje, fizičku kulturu, te razne gospodarske djelatnosti. 1991. godine s prelaskom na kapitalizam sve se to ukida, a financiranje za društvene djelatnosti centralizira u ministarstvima koja daju osobne dohotke, dok materijalna sredstva daju županije. Po želji i mogućnostima može pomagati i lokalna samouprava, tj. općine i gradovi.

1991. godine agresijom Srbije i jugoslavenske vojske na Hrvatsku počinje Domovinski rat i rijeke prognanika iz okupiranih dijelova Hrvatske, a poslije izbjeglica iz Bosne, slijevaju se u slobodna područja Hrvatske. I na područje našega grada dolaze prognanici, najviše iz Vukovarsko-srijemske županije. Tokom rata naša škola imala je sveukupno stotinjak prognaničke djece. Od Ministarstva je poslana preporuka o prednosti zapošljavanja prognanih učitelja, pa je naša škola zaposlila dvije vukovarske učiteljice i bračni par: školskog majstora i spremačicu iz Šarengrada kod Iloka.

Od 1992. godine Pedagoška akademija prelazi na četverogodišnji visokoškolski studij i za učitelje razredne nastave, a 1998. ustanova dobiva naziv "Učiteljska akademija Sveučilišta u Zagrebu".

1992. godine ravnateljicom je imenovana Ružica Đurašin, dotadašnja pedagoginja i ostala jedan mandat, dakle do 1996. godine kada se vratila na prijašnje radno mjesto. U tom razdoblju vršeni su sitni ispravci u nazivu škola koje nose imena osoba; umjesto nominativa ime je stavljeno u genitiv bez navodnika. Tako je i naša škola od „Dragutin Domjanić“ imenovana u Osnovna škola Dragutina Domjanića.

 1995. godine Grad je svojim sredstvima izvršio kompletno uređenje oronule školske zgrade u Kominu te sanitarnih prostorija u školi Radoišće.

 1996. godine ravnateljicom je imenovana Jadranka Houška, učiteljica razredne nastave, vrijedna i samozatajna osoba. Na dužnosti je ostala punih 12 godina, dakle do 2008. godine, kada se po osobnoj želji vratila u nastavu. Za njezinog mandata izvršeni su krupni investicijski radovi u školi i reorganizacija smjena.

 Školske godine 2000./2001. sve područne škole dobile su plinske priključke; u Bedenici, Kominu i Radoišću uvedeno je centralno grijanje, a u Prepolnu su postavljene plinske peći.

Sredinom 90-ih godina organiziraju se gradska, županijska i državna natjecanja iz pojedinih predmeta. Naši učenici sa svojim mentorima sudjeluju u svim natjecanjima i na svakom od tih natjecanja osvoje visoka mjesta. Spomenut ćemo uspjehe na državnim natjecanjima. Fizika, VIII. razred: 1996. godine Ivan Žilić treće mjesto, 2001. godine Ivan Barilar drugo, a Karlo Filipović treće mjesto, 2002. godine Ivica Cvrtila prvo mjesto. Geografija: 2000. godine Nenad Gazdek VI. razred treće, 2001. Martin Marečić VII. razred drugo, a 2002. Ivana Koščec V. razred prvo mjesto. Matematičko natjecanje Klokan bez granica: 2001. godine Ivica Cvrtila VII. razred treće mjesto. Kemija: Ivica Cvrtila 2001. i 2002. godine četvrto mjesto, 2005. godine Luka Babić VII. razred drugo mjesto. Na ekološkom kvizu Lijepa naša treće mjesto osvojila je ekipa u sastavu: Ivan Barilar VIII., Ivica Cvrtila VII., Mirko Čehulić VI. i Mateja Nemčić V. razred. Nakon dugo godina ponovo je tiskan školski list, sada nazvan Zelinček.

U matičnoj školi konačno su počeli radovi na izmjeni dotrajalih prozora koji su postali opasnost pa se dogodila i nezgoda kada je jedno prozorsko krilo palo na glavu učiteljici Višnji Hegediš i ozlijedilo je. 2003./2004. školske godine uvedeno centralno plinsko grijanje u oba stara paviljona i tako cijela škola ima centralno grijanje na plin i posebno svoju plinsku stanicu neestetski dograđenu uz drugi paviljon. Radove je financirala Zagrebačka županija. Potpuno su preuređeni sanitarni čvorovi u starim paviljonima gdje su do sada bili zahodi čučavci, a ruke se prale nad dugačkim betonskim koritom.

Školske godine 2003./2004. uvodi se rano učenje stranog jezika u IV. i I. razred. U matičnoj školi uči se njemački i engleski, a u područnim školama njemački. U studenom 2003. godine nekoliko dana nije održana nastava u IV. razredu u Bedenici jer roditelji nisu pustili djecu u školu protestirajući tako zbog uvođenja njemačkog jezika umjesto engleskoga. Protestu su se pridružili i roditelji ostalih nižih razreda. Nakon burnih sastanaka roditelji su se donekle smirili uz obećanje da će se uvesti engleski, čim to mogućnosti škole budu dopuštale.

2004./2005. godine umjesto ravnog prokišnjavajućeg krova nad ulaznim hodnicima izvedeni su dvostrešni limeni krovići. Radove je financirala Zagrebačka županija.

U svibnju 2004. godine u autobusu koji je prevozio učenike na relaciji Radoišće-Polonje-Sv. Ivan Zelina dogodio se kvar zbog kojega se autobus napunio dimom. Vozač nije zaustavio autobus pa su se djeca nadisala dima i po dolasku u školu žalila na mučninu. Upućeni su liječniku u Dom zdravlja i nakon pregleda 25 učenika upućeno je u Zagreb u bolnicu, a njih četvero zadržano je na liječenju. Najžešće su na taj nemili događaj reagirali roditelji, održano je nekoliko zajedničkih sastanaka predstavnika škole, grada, roditelja i prijevoznika. Kažnjen je vozač autobusa.

Školske godine 2004./2005. došlo je prvi puta do promjene organizacije rada u smjenama. Škola i dalje radi u dvije smjene, ali se sada izmjenjuju: jedan tjedan ujutro, drugi tjedan popodne. I dalje su u svakoj smjeni pomiješani i viši i niži razredi. Ovime su svi učenici i njihovi roditelji u jednakim uvjetima i više neće biti roditeljskih pritisaka da im djeca pohađaju nastavu u jutarnjoj smjeni. Tri godine kasnije 2007./2008. školske godine izvršena je konačna reorganizacija: smjene se i dalje izmjenjuju, ali sada u jednoj smjeni rade svi niži, a u drugoj svi viši razredi. Time je olakšana izrada rasporeda sati i poboljšani uvjeti rada.

Ujesen 2006. godine sredstvima Županije izvršena je izmjena krovnoga pokrova na sva tri paviljona matične škole. Umjesto dotrajalih i po zdravlje opasnih salonitnih ploča stavljene su limene.

Već dugo godina Ministarstvo preporuča produženi boravak za učenike što ovisi o mogućnostima škole (prostor) i lokalne zajednice (plaćanje učitelja). 2007./2008. školske godine u dogovoru s Gradom Sv. Ivanom Zelinom uveden je u našoj školi produženi boravak za učenike nižih razreda i to svaki drugi tjedan kad imaju nastavu ujutro. Zaposlena je učiteljica s pola radnoga vremena koju plaća grad, dok ručak za djecu plaćaju roditelji. U boravak je uključeno oko 20 učenika.

 Prema dokumentu Plan razvoja sustava odgoja i obrazovanja 2005.-2010. kojeg je Vlada RH usvojila 9. lipnja 2005. godine, donijet je Hrvatski nacionalni obrazovni standard, kraće HNOS. Nakon jednogodišnjeg eksperimentalnog razdoblja na 5% škola, od 2006./2007. šk. godine primjenjuje se u svim osnovnim školama RH. HNOS je dokument svečano najavljivan od ministra Dragana Primorca kao prekretnica u školstvu, a usmjeren je na poboljšanje njegove kvalitete. To će se postići prije svega "rasterećenjem učenika u usvajanju enciklopedijskih znanja, nastavom poučavanja umjesto predavanja, uvođenjem učenika u istraživačku nastavu, osposobljavanjem za cjeloživotno učenje" itd. itd. Iza ovih uopćenih formulacija ne krije se nešto posebno novoga.

HNOS uključuje u sebi obrazovni (sadržaji učenja) i pedagoški standard (normative kojima se jamči određena kvaliteta rada: broj učenika u razrednom odjelu, nastavni plan, prostor i oprema, integracija djece s posebnim potrebama). Konačno je donijet taj standard o kojemu se priča desetljećima, a do sada nije izglasan jer za njegovo ostvarenje nije bilo novaca. Hoće li ga biti i sada?!

Usklađivanje obrazovnog sustava prema HNOS-u počinje postupno kako budu dopuštale mogućnosti škole, županije i države, a krajnji je rok 2022. godina. Tako se planira da bi do tog roka sve škole u RH radile samo u jednoj smjeni. Učitelji sumnjaju u to!

Prema HNOS-u predviđa se unutarnje i vanjsko ili nacionalno vrednovanje, te samovrednovanje. Unutarnje vrednovanje je ustvari učiteljevo ocjenjivanje učeničkog znanja, a vanjsko je putem nacionalnih ispita kad svi učenici rješavaju iste testove- što isto nije novost. Novo je samovrednovanje; po uzoru na Europu, a provodit će ga učitelji, učenici i roditelji rješavanjem upitnika. Na osnovu vanjskog vrednovanja i samovrednovanja svaka škola će tako uočiti vlastite prednosti, nedostatke i razvojne mogućnosti. I to nije posve nepoznato u praksi. 70-ih godina imali smo oblik samovrednovanja i vrednovanja kvalitete rada učitelja. Postojale su tri kategorije kvalitete: A (iznadproječna), B (prosječna, očekivana) i C (ispodprosječna). Najprije je svaki učitelj sam sebe vrednovao, a konačnu ocjenu donio je direktor. Prema utvrđenoj kategoriji jednokratno se dobivala proporcionalna novčana nagrada.

U srpnju 2008. godine Hrvatski sabor donosi Zakon o odgoju i obrazovanju i osnovnoj i srednjoj školi kojim određuje glavne dokumente na temelju kojih škola radi. To su: godišnji plan i program te školski kurikulum koji se izrađuje prema dokumentu nazvanom Nacionalni okvirni kurikulum za predškolski odgoj i opće obavezno obrazovanje u osnovnoj i srednjoj školi, kraće nazvan kurikulum. Nacionalni kurikulum je temeljni dokument u planiranju odgojno-obrazovnog rada. Njime se utvrđuje organizacija školskog sustava, formulira cilj odgojno-obrazovnih zadataka, utvrđuje nastavni plan i program, okviri obveznog i izbornog gradiva, te provođenje vanjskog i unutarnjeg vrednovanja - što je izvedeno prema smjernicama HNOS-a. Izradio ga je tim vrhunskih visokoobrazovanih stručnjaka i sadrži pune 94 stranice teksta. Novina je u kurikulumu pretpostavka uvođenja novih nastavnih predmeta, među kojima bi ponovo bilo domaćinstvo, zatim profesionalna orijentacija i vlastita budućnost, informacijsko-komunikacijska tehnologija, građanski odgoj, religijske kulture. Nacionalni kurikulum donosi ministar i prema tom kurikulumu svaka škola dužna je napraviti svoj školski kurikulum. Javna rasprava o nacionalnom kurikulumu trajala je produženo do 31. ožujka 2009. godine, a počeo se primjenjivati od početka 2008./2009. šk. godine, dakle i prije nego je službeno proglašen. A zbog naglog ministrovog odlaska ljeti 2009. godine, ovaj dokument nije ni donesen! A škole su morale napraviti svoj kurikulum?!

Sam naziv kurikulum izazvao je mnoge nedoumice jer riječ koja bi trebala biti samorazumljiva, ima više značenja. Pokušava se naći prikladna hrvatska riječ ili sintagma koja bi te sadržaje sveobuhvatno zamijenila i tako otklonila njegovo poistovjećivanje s nastavnim planom i programom, što je bilo njegovo temeljno značenje u povijesti pedagogije. Ministarstvo se obratilo za savjet jezikoslovcima koji su se sporili oko triju naziva: uputnik, naukovna osnova i kurikul. Budući da se (kao i uvijek) nisu mogli usuglasiti, konačno je predložen i prihvaćen kurikul.

Kako su se HNOS i kurikul odrazili u osnovnoj školi? Najviše po vanjskoj formi! Sada su klupe presložene za skupni (prije grupni) rad - što negdje i nije moguće, a hodnici oblijepljeni plakatima na kojima su izloženi mjesečni programi rada nastali timskim radom učitelja, izrađuju se "mentalne mape" (kombinacija crteža i teksta o nekom pojmu, osobi, lektiri i sl.), niču različite radionice koje i izvan školstva postaju hit, a na kojima se grupno obrađuje neki problem uz stvaralački pristup. Pozitivno je što je sada u višim razredima bolja korelacija oko istih sadržaja među nastavnim predmetima.

Zakon je donio izmjene oko izbora školskog odbora i ravnatelja. Do sada je školski odbor brojio 7-11 članova. U našoj školi imao je 7 članova: 4 iz kolektiva i 3 vanjska člana. Sada odbor mora imati 9 članova od kojih škola imenuje 3 a osnivač (županija) 6 članova. Ravnatelja imenuje i razrješava školski odbor, a novo je da se ravnatelja imenuje na 5 godina (do sada na 4). Nakon isteka mandata ima se pravo vratiti na prijašnje radno mjesto, dok ga za to vrijeme zamjenjuje osoba s kojom se zasniva radni odnos na određeno vrijeme.

Zadnjih desetak godina broj učenika i učitelja se ustalio. Učenika ima oko 1000 s područnim školama, a sama matična oko 8oo. Ukupno je oko 40 razrednih odjela. Učitelja je oko 50, a svih zaposlenika oko 80. Uz mala odstupanja ustalio se i broj slobodnih aktivnosti. To su: pjevački zbor, tamburaški orkestar, recitatorska, literarna, dramska, likovna, ritmička, ekološka i informatička grupa od kojih se neke ponavljaju u nižim i višim razredima. Tu su još športsko društvo i pomladak Crvenog križa. Učenici redovito sudjeluju na brojnim različitim natjecanjima; od gradskih, županijskih do državnih. Redovno se organizira dopunska i dodatna nastava te izborna iz vjeronauka, informatike i oba strana jezika. Za učenike s poteškoćama u razvoju postoji prilagođeni programi. Takvih učenika svake godine ima sve više. Svi razredi obavezno idu na izlete: IV. razred na dvodnevni, VII. na višednevno maturalno putovanje; najčešće u Dalmaciju, a svi ostali idu na jednodnevne izlete. Učenici tradicionalno posjećuju predstave u zagrebačkim kazalištima, a neka kazališta, glumačke grupe i književnici gostuju i u školi.

 Prehrana u školskoj kuhinji se mijenja, jelovnik se obogaćuje zdravijim obrocima. Zaposlene su dvije kuharice koje pripremaju kombinirane obroke za užinu, tzv. mliječni i puni. Mliječni se sastoji od napitka (čaj, sok, bijela kava, čokoladno mlijeko, voćni jogurt) i sendviča sa sirom i salamom, ribljim ili pilećim štapićima, sirnim namazom na kruhu, hrenovke u pecivu, bureka, krafne, kolača ili pizze u povremenoj kombinaciji s voćem (jabuka, kruška, banana). Puni obrok čine razna variva, gulaš, rižoto ili tijesto s mljevenim mesom. Kruh je od integralnog brašna. U matičnoj školi prosječno se hrani oko 400 učenika. Troškove prehrane podmiruju roditelji, a Grad Sv. Ivan Zelina plaća za socijalno ugrožene učenike kojih je sve više; 2007./2008. bilo ih je 73. Cijena obroka je 7,00 kuna dnevno. 2009./2010. školska kuhinja opremljena je suđericom, mikrovalnom pećnicom, novim sudoperom i rostfraj zdjelicama.

Cijele 2008./09. školske godine škola nema ravnatelja, već vršitelja dužnosti, a to je Barbara Crnec koja je na kraju i izabrana i preuzela dužnost ravnateljice 2009./10. Zdušno se prihvatila posla. Ishodila je financijsku pomoć od Grada za uređenje kancelarija pa sada te prostorije djeluju uljuđeno. Na katu drugog paviljona uređena je prostorija za prijem roditelja. Županija je i dalje financirala zamjenu dotrajalih prozora i vrata, ali svi prozori još nisu zamijenjeni. Na redu je uređenje zbornice.

Učenici i dalje sudjeluju na raznim natjecanjima. 2008. godine učenik VII. razreda Ninoslav Kukovačec pozvan je za svoj literarni rad na državni LiDraNo u Pulu. Na ovom natjecanju ne dijele se nagrade, već se odabrani radovi tiskaju u posebnoj knjizi. Iste godine Novosel Franjo VIII. razred osvaja treće mjesto iz fizike, a 2009. godine Marija Cvetnić VIII. razred sudjelovala je na više natjecanja, a na državnom natjecanju iz hrvatskog jezika u Zadru i fizike u Vukovaru osvojila je 1. mjesto, a iz kemije u Puli 11. mjesto. Pored nagrada osvojenih na natjecanjima, za uspjeh i zalaganje dobila je i posebnu nagradu Grada Sv. Ivana Zeline. Dakako da su uspjesi učenika nastali i zahvaljujući velikom trudu njihovih učitelja mentora: iz fizike i matematike nastavnica Irena Hrženjak, iz kemije i ekološkog kviza profesorica Nataša Hrbud Puhelek, iz geografije profesorica Ružica Ivanković i hrvatskog jezika profesorica Gordana Čosić.

2009. godine škola je dobila prvog učitelja mentora. U to zvanje promaknuta je Nataša Hrbud Puhelek, profesorica biologije i kemije.

Od suvremene audiovizualne tehnike u upotrebi su DVD playeri za reprodukciju i pripadajuće DVD diskete, zvane hrvatski nosači zvuka. Ovi playeri i nosači zvuka postupno će istisnuti videorekordere i videokasete. Veliku pomoć učiteljima predstavljaju kopirni aparati tzv. kopirke za kopiranje teksta napisanoga na računalu. Dvije kopirke smještene su u zbornici, a jedna nova u tajništvu i jedna stara u knjižnici. U zbornici je i jedno računalo. Uz računala u tajništvu, knjižnici i informatičkoj učionici postoje i printeri za prijenos teksta s računala. U najnovije vrijeme u upotrebi su memory stikovi - memorijski, pamteći štapići koji s računala pohranjuju mnogo podataka ovisno o jačini izraženoj u GB (giga bajtima).

Godinu i nešto dana nakon donošenja HNOS-a i kurikula, ti se dokumenti sve manje spominju, osobito nakon odlaska ministra Dragana Primorca. Izgleda da će i ta reforma proći kao i dosadašnje, jer su to u velikoj mjeri samo "kozmetičke" promjene, dokumenti puni uobičajenih fraza i ponavljanja, a učiteljima su donijeli i dodatno neučinkovito administriranje, dok učenici i nisu rasterećeni. Prava reforma bi bila kada bi se rasteretio nastavni program, pa i plan. Svi zaboravljaju kako je prije bilo manje nastave u šestodnevnom tjednu, a sada je puno više toga nagurano u petodnevnom: veći izbor slobodnih i izvannastavnih aktivnosti te izborna nastava stranog jezika, vjeronauka i informatike. Izborna nastava je; osobito vjeronauk, ustvari već neslužbeno prerasla u redovnu nastavu! A što je najvažnije: donosi se reforma, a da se ne razmišlja ima li za njezino provođenje novaca. Ovako se samo nepotrebno potroše silni novci na projekte, opterećuju učitelji, onda s ministrovim odlaskom odlazi i reforma.

Zanimljivo, kako su posljednjih godina - sve do pred kraj 2009. godine svima u državi - od ministra do političara bila puna usta fraze "Hrvatska kao zemlja znanja" u kojoj će školstvo vidno napredovati, dostići razvijene zemlje, što valjda uključuje i veći standard cjelokupnog školstva. No, opet ništa u tom smislu nije učinjeno. Nastupila je velika kriza u državi, izazvana nepoštenom privatizacijom, pljačkom i rasprodajom nacionalne imovine (banke i strateške firme: Pliva i INA), isisavanjem silnih novaca iz državnih i dioničarskih tvrtki (Podravka) itd. itd. pa se počelo strogo štedjeti - najprije u proračunu. Tako su smanjene plaće djelatnostima koje se financiraju iz proračuna, a među njima je najbrojnija prosvjeta kojoj je umanjena plaća za 6%. Uveden je i "krizni porez" (u narodu prozvan haračem) na plaće i mirovine, te je tako učiteljima plaća smanjena za još 2%; što je ukupno smanjenje od 8%. Toliko o Hrvatskoj kao zemlji znanja!

A za to vrijeme se na sve strane i dalje u ministarstvima i velikim tvrtkama otkrivaju nove pronevjere i pljačke neslućenih razmjera! Spontano se ovdje nameće parafraza duhovite rečenice izraelskog književnika Amosa Oza: Židovi su dvije tisuće godina čekali svoju državu samo da bi imali od koga krasti. Sličnost s Hrvatskom je očita, jedino što su Hrvati kraće vrijeme čekali; svega 889 godina (od 1102. do 1991.), ali su državu zato i brže pokrali!

Isto tako posljednjih nekoliko godina sve više smo svjedoci sve veće pojave nekog od oblika maloljetničkog zlostavljanja među učenicima; najčešće emocionalnog i tjelesnog (mobbing i bullyng). Crne statistike upozoravaju: u Europi je zlostavljano svako peto dijete, a u Hrvatskoj svako četvrto. Najnovija i najgora pojava je snimanje fizičkog nasilja mobitelom i objava na internetu, što je najveća trauma koja se može dogoditi nekoj žrtvi! Nasilnici se iza anonimnosti interneta i mobitela osjećaju sigurni i zaštićeni, pa se ne ustručavaju ni najgorih uvreda. Koliko je ta pojava učestala, svjedoči i priručnik Prekini lanac, objavljen početkom 2010. godine za prevenciju elektroničkog nasilja među djecom. Učestalo je i tjelesno nasilje učenika nad učiteljima, osobito u srednjim školama. Prema sindikalnim podacima šk. godine 2008./2009. u osnovnim školama izrečeno je 14.437 pedagoških mjera, a u srednjim školama 24.237. Od toga su u osnovnim školama izrečena 5.322 ukora, a u srednjim 24.237. U težim slučajevima u škole dolaze timovi za krizne intervencije. Oni pokušavaju ublažiti ili riješiti posljedice, a uzroci ostaju. A uzroci su u nedovoljnom odgojnom djelovanju triju glavnih čimbenika: obitelji, škole i društva. Obitelji su sve nestabilnije, pritisnute problemima zbog nesigurnosti ili gubitka radnog mjesta, a često nisu ni voljne surađivati ne priznajući nasilničko ponašanje svoje djece. Učitelji ne stignu pored opširnih programa i suvišnog administriranja, a nisu za neke stvari educirani, pa ni motivirani. Pored toga, mnoge škole nisu ni ekipirane stručnim suradnicima. Društvo u općoj krizi, sve većoj nezaposlenosti, propadanju gospodarstva, kriminalu i korupciji, nema vremena baviti se previše ovako "sitnim" problemima. Tako se vrtimo u krugu pa su škole prepuštene da se neuspješno same nose s problemima. A učenici? Oni su svjesni svojih velikih prava, ali ne i dužnosti. Oni kojima su kaznene mjere namijenjene, uopće ih se ne boje. Badava nam pravilnici o odgojnim mjerama, badava i najnoviji Pravilnik o produženom stručnom postupku, kojega je donio novi ministar Radovan Fuchs, a u kojem se predviđa osnivanje tročlanog povjerenstva. Ono će u produženom postupku pratiti učenika, bez obzira na težinu prekršaja; što prevedeno na jednostavan jezik znači da novi pravilnik više štiti prekršitelja nego žrtvu. Pravilnikom su najviše pogođene srednje škole, jer se osnovne ne susreću ili vrlo rijetko susreću s ovakvim problemima. Dokad?

Srećom, u našoj školi nasilje je zanemariva pojava, ali zato ima sve više nediscipline i neposluha učenika prema nastavnicima.

Posljednjih godina broj učenika se malo smanjio, osobito u područnoj školi Radoišće. 2009./10. školske godine stanje je sljedeće: matična škola 762, Komin 35, Prepolno 18 i Radoišće 11 učenika. (I. razred 3, II. 5, III. 1 i IV. 2 ). Ukupno 826 učenika u 35 razrednih odjela (16 predmetna i 19 razredna nastava). U matičnoj školi je 13 čistih odjela razredne i 16 predmetne nastave, dok su u svakoj područnoj školi po dva kombinirana odjela. U matičnoj školi je 16 učionica (uključivši i malu informatičku učionicu), zbornica, knjižnica i višenamjenska dvorana. Komin i Radoišće imaju dvije učionice i rade u jednoj smjeni, a Prepolno ima jednu učionicu i radi u dvije smjene. Administrativno osoblje ima na raspolaganju četiri prostorije. Od osoblja, zajedno s područnim školama, zaposleno je 20 učitelja razredne i 35 učitelja predmetne nastave, 4 stručna suradnika (pedagoginja, psiholog, defektologinja i knjižničar), ravnateljica, 3 administrativne osobe (tajnica, računovotkinja i blagajnica), 2 kuharice, 2 školska majstora i 13 spremačica. Nastava se odvija u petodnevnom 40 satnom radnom tjednu.

Nakon dugog razdoblja blažih zima s malo snijega, zimi 2010. godine snježna vijavica zamela je ceste i otežala promet pa nije održavana nastava 12. veljače te 10. i 11. ožujka. Prvi val u veljači donio je 40 cm snijega i niske temperature.

S nastankom kapitalističkih odnosa, mijenja se uloga i značaj sindikata. Dok je prije, u socijalizmu, svaka osoba zasnivanjem radnog odnosa automatizmom postala član sindikata od kojeg i nije imala koristi osim povoljnije nabave zimnice, sada se osnivaju strukovni sindikati na principu dobrovoljnog učlanjivanja. Ti novi sindikati, po uzoru na sindikate razvijenih zemalja, postaju borci za zaštitu radnika i njihovih prava iz radnog odnosa. Počeci su teški, jer u neizgrađenoj demokraciji poslodavci u prvo vrijeme sindikate uopće ne doživljavaju kao socijalne partnere. Sindikate se ignorira, izbjegava, vrijeđa i omalovažava. Prvi su neke rezultate počeli postizati sindikati društvenih djelatnosti. U školstvu su 1990. godine osnovani sindikati za osnovno, srednje i visoko obrazovanje.

Kad je 1990. godine osnovan, naš sindikat zvao se Sindikat radnika osnovnog obrazovanja, a nekoliko mjeseci kasnije preimenovan u Sindikat radnika osnovnog obrazovanja Hrvatske. 1992. godine dobiva ime Sindikat hrvatskih učitelja (SHU) i pod tim imenom djeluje i danas. Od tri dosadašnja predsjednika, najuspješnije je Sindikat vodio prof. Dalimir Kuba.

SHU dijeli sudbinu ostalih sindikata. Ministarstvo i Vlada ne obaziru se na sindikat, ali kako godine prolaze, tako se ipak mijenja i ponašanje vlasti. Počinju pregovori o kolektivnim ugovorima: mukotrpni, dugotrajni i iscrpljujući, u kojima sindikat malo pomalo postiže uspjehe i konačno postaje partner u pregovorima; ali još ni sada nije i dugo ni neće biti ravnopravan. Vlada uvijek polazi s pozicije vlasti pa odugovlači pregovore, odgađa ih, ucjenjuje, pa sindikat poduzima sindikalne akcije. Počinje se s protestnim zborovima gdje se maršira pred Ministarstvo, na Markov pred Vladu ili na Jelačićev trg; već prema tome gdje je najučinkovitije ili gdje nam dopuste. Kad to nema uspjeha, organiziraju se štrajkovi. Prije svakog štrajka članstvo se referendumom izjašnjava da li prihvaća Vladinu ponudu ili ne prihvaća, pa se onda ide u štrajk. U proteklom razdoblju bilo je mnogo štrajkova, od jednodnevnih do višednevnih, samostalno ili sa ostalim školskim sindikatima, a po potrebi i sa sindikatima gospodarstva. Štrajk je uvijek igra živaca i izdržljivosti. Obično bi popustio sindikat zbog nerazvijene sindikalne svijesti članstva koje je sklono popustiti pod pritiscima, osobito ravnatelja. Bilo je slučajeva da su ravnatelji ometali sindikalne povjerenike u organiziranju i provođenju štrajka u školama, prijetili učiteljima otkazom, a Ministarstvo i Vlada neplaćanjem dana provedenih u štrajku. U našoj školi ravnatelji nisu nikad ometali štrajk, ali im je bilo drago ako je štrajkalo malo zaposlenika ili samo sindikalni povjerenik.

Svega jednom, za ministra Božidara Pugelnika štrajk nije bio plaćen. Štoviše, ministar je štrajkolomcima dao i novčanu nagradu, pogrdno nazvanu "pugelnica", što je dovelo do nezdravih odnosa u školama.

I unutar svakog sindikata dolazilo je do neslaganja i sukoba, pa su nezadovoljnici osnivali nove sindikate, po uzoru na političke stranke. Tako je nastao sukob i u SHU pa je 1994. godine osnovan sindikat Preporod koji zbog premalog broja članstva ne sudjeluje u pregovorima s Vladom. SHU je većinski sindikat koji krajem 2009. godine broji 28.230 članova, a Preporod oko 9.000.

U našoj školi podružnica SHU osnovana je 1992. godine i u nju je bilo učlanjeno 50% zaposlenika. Osamostaljenjem područne škole Bedenica, odlaskom članova u mirovinu te osnivanjem podružnice sindikata Preporod, opao je broj članova. Krajem 2009. godine podružnica SHU ima 27, a podružnica Preporoda 24 člana.

Popis učitelja razredne i predmetne nastave u matičnoj školi od 50-ih godina 20. stoljeća do 2010. godine

***1. Razredna nastava***

Marija Krajnović

Adela Siročić

Marija Guštek

Ankica Ožbolt

Katica Veksli

Stjepan Veksli

Vlasta Krek

Katica Marcinjaš

Barica Rački

Nada Bunić

Marija Glavaš

Jelena Biljan

Katarina Grnović

Anastazija Lončar

Marija Katalinić

Nada Grošinić

Slavica Mehinović

Ana Tokić

Katarina Šeb

Ljerka Dragija

Ivan Jelavić

Dubravko Prus

Milica Remenar

Ivanka Kušić

Višnja Hegediš

Ladislav Hegediš

Jadranka Houška

Vesna Bego

Vesna Tokić udana Bašić

Željka Peras

Nikica Škrljak

Sandra Grošinić

Jadranka Antolković

Tanja Domitran

***2. Predmetna nastava - učitelji i stručni suradnici***

Emilija Peršun, likovni o.

Marija Žiljak, priroda

Ivan Nemet, tjelesni o.

Marija Podbršček, povijest-zemljopis

Ivan Svetić, hrvatski j.

Franjo Hladni, matematika

Juraj Žiljak, glazbeni o.

Darinka Cvetko, biologija

Doroteja Tavčar, zemljopis

Mira Žgela, kemija

Stanka Bručić, hrvatski j.

Ljerka Bartovski, njemački j.

Ivica Houška, tehnički o.

Zlata Živković, likovni o.

Zvonko Delač, matematika

Ljerka Pirinić, hrvatski j.

Ljubo Pirinić, matematika

Mira Fistrić, glazbeni o.

Ljubica Kjuzov udana Antolković, domaćinstvo-razredna n.

Branko Švehler, tjelesni o.

Ivan Martinko, likovni o.

Sonja Polak, hrvatski j.

Ladislav Šraj, matematika

Branimir Besak, glazbeni o.

Biserka Smoljanec, biologija

Zvonko Glavaš, tjelesni o.

Vesna Hruškovec, hrvatski j.

Ivan Hruškovec, fizika; poslije direktor

Sonja Pažić, engleski j.

Đuro Glavičić, hrvatski i ruski j; poslije direktor

Višnja Horvatić, matematika

Ivan Grošinić, hrvatski - ruski j.; poslije direktor

Milica Rosandić, matematika

Bosiljka Popović, hrvatski j.

Ružica Mokos, engleski j.

Nevenka Zadravec, udana Burić, zemljopis

Katarina Trcak udana Plješa, zemljopis

Nada Kovačić, hrvatski j.

Ratko Derikuća, engleski j.

Vera Sekula, hrvatski - njemački j.

Mirjana Baraba, povijest

Olga Čeh udana Kanski, engleski j.

Anica Vranković, likovni o.

Dinko Vranković, tehnički o.

Nevenka Zednik, matematika

Marija Fiškuš, njemački j.

Marija Kolak, glazbeni o.

Oto Burger, likovni o.

Vesna Majnarić, povijest

Ana Škrak udana Dorić, hrvatski - engleski. j.

Zoran Heshajmer, fizika

Marija Japec, matematika

Ljerka Bezjak udana Habuzin, poljoprivredni o.

Marija Bogović udana Boban, matematika

Mario Kokić, matematika

Zdravko Valentaković, tehnički o.

Miroslav Bosanac, fizika

Ljubica Benović, hrvatski j.

Blanka Martinović, pedagoginja

Veselko Čotić, matematika

Lucija Gelo, tehnički o.

Karlo Benko, glazbeni o.

Željko Popek, povijest

Biserka Fosić, udana Kokić, glazbeni o.

Ružica Jurinjak udana Čotić, tjelesni o.

Stjepan Dragija, hrvatski j.-povijest, poslije knjižničar

Mira Milek, povijest- zemljopis

Barbara Crnec, matematika - fizika; poslije ravnateljica

Milorad Miljuš, tjelesni o.

Dubravka Antunica Jelinčić, hrvatski j.

Gordana Koščec, likovni o.

Kristina Šnidaršić, pedagoginja

Ružica Đurašin, pedagoginja; poslije ravnateljica

Vinko Gavran, tehnički o.

Đurđa Rosandić, defektologinja

Leonida Udovičić, biologija

Marija Krklec, biologija-kemija

Suzana Dragošević, povijest-zemljopis

Ivan Rogelj, glazbeni o.

Irena Hrženjak, matematika-fizika

Mario Koritnik, matematika

Đurđa Drenček, tehnički o.

Nikola Kavić, likovni o.

Nevenka Peričić, biologija-kemija

Darko Mandić, psiholog

Ivančica Valek, tjelesni o.

Nataša Hrbud Puhelek, biologija

Maja Pavković udana Vukelić, njemački j.

Dijana Krušlin, biologija

Jerka Ružica Manojlović, hrvatski j.

Blaženka Bičak, njemački j.

Dijana Stubičar, biologija

Gordana Čosić, hrvatski j.

Ružica Ivanković, zemljopis

Vlatka Kamenarić udana Blašković, defektologinja

Božica Čegec, zemljopis

Gordana Vučković, hrvatski j.

Ankica Kozjak, glazbeni o.

Snježana Krivak, glazbeni o.

Marija Ujlaki, zemljopis-povijest

Dijana Matković, matematika

Lidija Bistrički, hrvatski j.

Vekenega Profaca, engleski-njemački j.

Maja Hunjadi Barišić, hrvatski j.

Marina Habuzin, hrvatski j.

Iva Gregurić udana Golec, informatičarka

Zdenka Čolig udana Sever, vjeroučiteljica

Marina Škledar udana Turčić, vjeroučiteljica

Jakovica Velić, vjeroučiteljica

Kod sastavljanja popisa učitelja predmetne nastave svojim sjećanjem pomogla mi je kolegica Ljubica Antolković.

Prihvaćam svaku dopunu ili ispravak!

Objavio u studenom 2009. i dopunjavao u ožujku 2010. godine Stjepan Dragija